איזיס

איקונוגרפיה

באיקונוגרפיה המצרית מרבה איזיס להופיע כשהיא נושאת על ראשה את כס המלכות הפרעוני. זאת משום שאיזיס ואוזיריס זוהו עם בית המלוכה המצרי, והפרעה המצרי נחשב להתגלמות החיה של בנם, האל הורוס. לעיתים קרובות מוצגת איזיס כשעל ראשה גלגל השמש והיא נושאת את בנה הורוס. דמותה של איזיס כאם הנושאת את בנה שימשה מאוחר יותר כבסיס לאיקונוגרפיה הנוצרית של מרים, אם ישו. אף כי האיקונוגרפיה של איזיס היא ברובה אנתרופומורפית (מציגה אותה בדמות אנושית), נמצאו גם ייצוגים שלה בדמות הציפור דיה ולעיתים אף בדמות נחש. יתרה מזו, כתוצאה מהתמזגותה עם האלה המצרית חתחור, היא מופיעה לעיתים קרובות כשלראשה קרני פרה.

האלה איזיס ושמו הנסתר של האל רע

קיימות גרסאות רבות לסיפור הפרישה של רע ממלכות מצרים, אך אחת הגרסאות המוכרות מקושרת ישירות לאיזיס. רע, אל השמש, החיים ומלך מצרים היה זקן מאוד. איזיס, שחמדה את הכס לבעלה אוזיריס, לא רצתה לחכות עוד. לכן אספה מעט מרוּקו של רע בעת שישן, ערבבה אותו עם חימר ויצרה נחש. מכאן מזוהה איזיס עם הנחש. הנחש הכיש את רע, שלא הצליח להירפא אפילו בעזרת כל קסמיהם של האלים, כולל איזיס עצמה. איזיס אמרה לרע כי רק אם ימסור לה את השם הסודי שלו, תוכל לרפא את ארס הנחש. בסופו של דבר נכנע רע לתנאיה של איזיס ומסר לה את שמו הסודי. לאחר שאיזיס ריפאה את רע, היא אילצה אותו לסגת אל השמיים לצמיתות, כך שאוזיריס יוכל לשבת על הכס. 
על פי המיתוס המצרי, אחיו של אוזיריס, סת, חמד את בית המלוכה וביקש להרוג את אחיו. לאחר מספר ניסיונות כושלים, הצליח סת לבתר את גופתו של אוזיריס והטמין את חלקיה במקומות מסתור שונים. איזיס יצאה למסע בחיפוש אחר חלקי גופתו של בעלה ואחיה אוזיריס. לאחר שאספה את כל חלקי הגופה, היא איחדה אותם וחנטה את הגופה, ובכך יצרה את המומיה הראשונה. היא קברה אותה בסתר והגנה עליה בעזרת לחשים רבי עוצמה. כאשר פרשה את כנפי הציפור שלה מעל גופתו של אוזיריס, הוא קם לתחייה, אך רק באופן חלקי כך שיכל אך ורק למלוך על הדוואת  (עולם המתים), שם הוכתר למלך המתים.

איזיס כאלה אוניברסלית

עוד בתקופה הפרעונית, כתוצאה מהזיהוי שלה עם השושלת הפרעונית, נודע לאיזיס מקום מיוחד בקרב האלים המצריים. אולם בתקופת בית תלמי, עם הקמת הסרפאום  על ידי תלמי הראשון (סוטר), התחזק מעמדה של איזיס הן במצרים והן מחוצה לה. פולחניה של האלה אומצו על ידי תושביה היוונים של אלכסנדריה וחדרו בהדרגה גם ליוון עצמה. כתוצאה מכך עברה דמותה של איזיס הלניזציה מרחיקת לכת, שניכרת בבירור באיקונוגרפיה שלה.
אחד התוצרים של תהליך זה הוא הפיכתה של איזיס לאלה אוניברסלית והזיהוי שלה עם שורה של אלות אחרות. על קירות אחד ממקדשי האלה במצרים נמצאו ארבעה הימנונים ביוונית מאת אדם בשם איזודורוס, המתוארכים למאה ה-1 לפנה"ס, ומתארים את איזיס כישות האחת מאחורי סדרה של אלות ופולחנים ברחבי העולם ההלניסטי: אחד המקדשים הידועים לאלה שכן באי פילה שבדרומה של מצרים.
כל בני התמותה החיים על הארץ חסרת הגבולות/ תראקים, מצרים וברברים/  מבטאים את שמך הנאה, שם הנערץ מאד על כולם/ כל אחד בשפתו שלו, בארצו שלו/ הסורים מכנים אותך עשתרת, ארטמיס, נאנאיה/ השבטים הליקים מכנים אותך לטו הגבירה/ התראקים אף הם מכנים אותך אם האלים/ והיוונים הרה של הכס הגדול, אפרודיטה/ הסטיה הטובה, ריאה ודמטר/ אך המצרים קוראים לך /תיואיס מפני שאת האחת שהינה כל/ האלות האחרות שהעמים קוראים בשמן.
גם בתקופת הקיסרות הרומית, ובייחוד בימי השושלת האנטוניאנית, זכתה איזיס לתהילה רבה, והוקנה לה מעמד חשוב כפטרונית הימאות (Isis Pelagia). היא ובן זוגה אוזיריס אף קיבלו מעמד רשמי בפנתאון הרומי, וכמה מקיסרי רומא, בהם וספסיאנוס וקומודוס, נמנו עם חסידיה. תחת האימפריה הרומית התפשט פולחנה של איזיס בכל רחבי האימפריה, ומקדשים וכתובות לכבוד האלה נמצאו ביוון ובאיטליה של ימינו, כמו גם באפריקה ובאירופה המערבית והצפונית.

גרסה ראשונה - לחש 148

יום אחד איזיס התעוררה משנתה וגילתה כי נכנסה להריון על ידי אוסיריס. איזיס שמחה עד מאוד וקראה: 
הוי האלים! אני איזיס, אחותו של אוסיריס אשר ביכתה את אובדן שלטונו! הריתי לו ואני נושאת ברחמי בן אשר יהיה בכיר תשיעיית האלים של און, ישלוט על הארץ, יהיה יורשו של גב, ייאבק למען אביו, אוסיריס, ויטבח את סת, אויב אביו. בואו והגנו על זה אשר ברחמי!
— 
אתום מיהר להרגיע את ההתלהבות העזה של איזיס על העובדה כי היא הרה. איזיס ענתה בתגובה כי זהו אכן אל מזרעו של אוסיריס. בתגובה אמר אתום כי איזיס חייבת להסתיר את העובדה כי היא הרה כדי שלא יתפתה סת להרוג את העובר. איזיס ציוותה על אתום לעזור להגן על העובר. בהולדתו של הורוס פתח את פיו ואמר: 
אני חור (הורוס) הבז. עפתי עד האופק ועברתי את כל האלים שבשמיים- כך עליתי עליהם. אין כוח עוין שיכול להתחקות על מעופי- כך התרחקתי מסת, אויבו של אוסיריס. גם אל אחד לא ישווה לי- כך אוכל להינקם מאויב אבי אוסיריס והפיל תחת סנדליי. אני חור, בן איזיס!
—

הנצחה

האסטרואיד 42 איזיס  שהתגלה על ידי רוברט פוגסון ב-1856, נקרא על שמה ועל שם בתו של המגלה, האסטרונומית איזיס פוגסון(Isis Pogson).